Plevna aloittaa ruuan kotiinkuljetukset – Ei minimitilausta, "Jos joku yksinäinen vanhus haluaa ruokaa kotiinsa, se kyllä viedään"

Ravintolasali on tyhjentynyt tällä viikolla Plevnassakin. Nyt ravintola aloittaa maanantaina ruuan kotiinkuljetukset, kertoo toimitusjohtaja Sam Viitaniemi. Petteri Mäkinen/Tamperelaisen arkisto

Petteri Mäkinen

Panimoravintola Plevna aloittaa maanantaina ruuan kotiinkuljetukset. Ruoka-annoksia voi tilata myös mukaan otettaviksi.

Ilmaisen kotiinkuljetuksen saa noin 5 kilometrin säteelle keskustasta. Rajoitetussa kuljetus- ja noutoruokamenussa ovat Plevnan klassikoista muun muassa pyttipannu, lihapullat, silakkapihvit, currywursti ja Tamperelainen-mustamakkara-annos.

– Minimitilausta ei ole. Jos joku yksinäinen vanhus haluaa ruokaa kotiinsa, se kyllä viedään. Ruuat pyritään kuljettamaan kolmen tunnin sisällä, kertoo Sam Viitaniemi.

Plevnan olutkaupan tuotteita ei kuljetuksiin saa. Ne pitää noutaa paikanpäältä.